Mr. Nobody 


de Eva Crișan 


Motto: "Oamenii au ştiut să răstignească Cuvântul...ce fac cu tăcerea lui 
Dumnezeu?” (Monseniorul Vladimir Ghika) 


PERSONAJELE: 
UNU și CELĂLALT 
DOMNUL NIMENI 
ACUZATORUL 
FEMEIA 


I. CELULA 


Celula condamnaților la moarte. 
Deţinuţii au primit sentinţa şi aşteaptă să fie executaţi. 
Nici unul dintre ei nu-şi cunoaşte vina. 


Domnul Nimeni doarme, visează. Unu şi Celălalt în stânga şi în dreapta lui, îi 
urmăresc mișcările 
Sunete din off: uşi de fier care se trântesc, lanțuri. 


Domnul Nimeni sare din somn, strigând 


UNU: Ce-are ăsta? 

CELĂLALT: Doarme. 

UNU: Cu ochii deschişi? 

CELĂLALT: Cu ochii deschişi e de cand l-au adus. L-au zdrobit, e plin de sânge. 
Dă-mi camaşa. 


(sunet de pânză care se rupe) 


UNU: Când? 

CELĂLALT: Cât de curând. A început deja. 

UNU: Fără noi? 

CELĂLALT: Cei de la vieţaşi trebuie să mai aştepte. 


UNU: Cât? 

CELĂLALT: Cum, cât? 

UNU: Păi, cât? 

CELĂLALT: Până când Dumnezeu va hotărî altceva! 


Picură o streaşină, îndelung. 
Pumni în uşă. 


UNU: Daţi-ne drumul, ticăloşilor!N-aveţi dreptul, trăim! Trăim, suntem vii! Sunt 
oameni aici! 


Se deschide o vizetă în uşă. 


VOCE (Acuzatorul): Unde ţi-e sufletul, mă? 


Unu se izbeşte de zid, se prelinge jos. 

Sunet din off: Tropote de bocanci pe holul lung, cu ecou. 
Uşa de fier se deschide, năvălesc- ciomege. 

Bataie cruntă. 

Zgomot de sticlă spartă. 

Ușa se închide, bocancii se îndepărtează. 


Tăcere. 


UNU plânge cu plâns de copil. 
CELALALT şoaptă 
Vocile lor se suprapun. 


UNU: Podul de piatră s-a dărâmat 
A venit apa şi l-a luat 

Vom face altul pe râu în jos 

Altul mai trainic şi mai frumos. 


CELĂLALT: Pe fundul fântânii zac de ani, la tine strig fără încetare, 

cu speranţă necurmată. 

Lacrimile grele mi-au săpat vad de sare prin obraji, de când te caut. 

Te chem în toate limbile lumii, pământeşti şi îngereşti, vino, vino la mine. 
Mi s-au zdrobit oasele şi măduva, mi s-au topit minţile, 

s-au facut una cu pietrele ce-mi macină gândurile, 

s-au făcut depărtare, s-au făcut nisip. 

Numai ochii îmi curg şi inima cea despicată, sărate, usturătoare, fără noroc. 


Se opresc amândoi, în acelaşi timp. 
Curge streaşina, picătura de apă. 


Tăcere. 


UNU: Cât? 
CELALALT: Cum, cât? 
UNU: Păi, cât? 


Tăcere. 
O voce de femeie. 


Femeia: Am deschis fereastra, m-am aşezat pe marginea patului şi aştept. 
Sunt liberă pentru trei zile întregi. 

Mă trăieşte altcineva, asta nu e viaţa mea şi eu nu sunt eu. 

Ziua de azi, însorită, întreagă pentru mine. 

Ziua de mâine, întreagă pentru mine... 

Eu, peste tot. 

Respir. 


II.SUFLETUL 


Tăcere. 
Zgomot greu de afară, de bolovani rostogoliţi, de piatră frecându-se pe piatră. 


UNU: Vărul meu, din partea tatălui, avea un nepot, care şi-a primit hârtia de 
eliberare chiar în faţa plutonului de execuţie. ÎI condamnaseră la moarte. L-au 
legat, l-au dus în faţa puştilor. Şi-n drumul acela, povestea, grozăvia era una 
singură: certitudinea. Certitudinea, dar absoluta certitudine că toate lucrurile 


teribile care urmează să se întâmple, se vor întampla. Fără îndoială. Fără speranţă. 
Sigur, dar absolut sigur. 


Picură streaşina. 


UNU: Doarme? ...Doarme. 
CELĂLALT: Cu ochii deschişi? 
UNU: Pesemne că-l de pază. 
CELĂLALT: Are ceva în sân? 


O respiraţie. Un plămân imens, care inspiră şi expiră. 


UNU: Caută tu! 
CELALALT: Deschide-l tu la piept şi-mi bag eu mâna înăuntru. 


Cutit. 
Un fâlfâit de aripi. Ciripit de pasăre. Fâlfâit. Pasărea se izbeşte de ziduri. 


UNU: O pasăre! 
Strigăte, alergat. 


CELĂLALT: Prinde pasărea! 

UNU: Am prins-o! Am scăpat-o! Acolo, sus! 
CELĂLALT: Dă-te din faţă, lasă-mă pe mine! 
UNU: Prinde pasărea, s-o mâncăm! 
CELĂLALT: Mai sus, mai sus! Urcă pe umeri! 
UNU: Te-am prins! 


Un țipăt de pasăre, îndepărtat. 


UNU: Domnule, nu vrei să iei cina cu noi? 


III. FOAMEA. VISURILE 
(Carravagio, Cina de la Emmaus) 


UNU (sugând un oscior): Eu, domnule, am ştiut întotdeauna cine sunt. 
Întotdeauna, când să aţipesc, mi-aduc aminte cine sunt; dar vezi, când mă ridic din 
somn, s-a dus! A fost, n-a fost, cine să ştie? Eu, unul, nu-mi amintesc nimic. 


„.„Şi-adorm, domnule şi-n vis, mi se pare că sunt Hamlet.. 

Numai imaginează-ţi: aici, pe scândura asta, e suprafaţa încremenită a unui iaz. 
Dupa acest zid, departe, e castelul: îl vezi? ...ierburi, baltoace, pământ, frunze. 
Bocanci fără şireturi se-afundă în ape mocirloase și-l vuiet; e frig. 


(cu ficatul în mână) 


A dat gerul şi-a îngheţat iasca! 

Vârtos e întunericul, adânc. 

Un pas şi apele se-aduna în cercuri negre, sângerii... 

Un pas şi plete blestemate încolăcesc o gleznă frântă, de soldat. 
Castelul e departe, -I ştii... El n-are geamuri luminate. 
Măreţe friguri de ziduri reci îţi fac cu flamura, 

oriunde-ai fi, cărarea strâmtă, mai aproape... 

Un pas şi bezna-a despicat; 

Trosneşte gerul peste tine, străfulgerare, dungi adânci. 

Pe spate curge-n fire calde, ce N-AI VĂZUT, ce N-AI SIMŢIT 
Ah, gât! Asmute sunetul, să crape cerurile-n două! 

Şi limbă, tu, lepădătoare, înnoadă-ţi ghioaga să nu plece. 
Zdrobită tâmplă, potopeşte! Găvane de-ochi, -necaţi în sare 
Aceste văi, aste pustii...Spinare, tu sa crăpi 

Cum crapa scoarţa acestei sălcii argintii... 

Mâna să-mi smulgă din ficat cum lemnul putred îl apuci 

Din scorbura aceasta neagră, din scorbura de lemn dospit... 


(înfulecă ficatul păsării, care I se opreşte-n gât, se sufocă, Celălalt îl loveşte după 
cap, scuipă îmbucătura) 


Tăcere. 


CELĂLALT: Eu...Eu am iubit-o...Trei zile, la Adis Abeba... La pieptul ei, atunci, doar 
atunci... 


UNU: Și, pe urmă? 

CELĂLALT: Pe urmă, ce? 

UNU: A patra zi? 

CELĂLALT: A patra zi mă liniştisem, parcă... 


UNU se ridică. Vomează. 


Sunet din off: Tropote de bocanci, se deschide uşa de fier. 
Zgomot de sticlă spartă. 

Bătaie cruntă. 

Uşa de fier se închide, bocancii se îndepărtează. 

Ecoul unei maşini de scris. 


Femeia: 

Mă doare sufletul şi sunt numai sânge pe bot. 

Nervii mei bat tontoroiul cu sete. Aud cum trosnesc oasele craniului sub bocancii lor 
îndrăciţi. 

Aud sângele cum mi se umflă-n tâmple şi sarea cum mi se freacă-n ochi. 

Îmi simt rădăcinile dinţilor şi limba, cum mi se-nnoadă-n gât. 

Simt saliva cum iese din mine prin toţi porii. Şi durerea. Pieptul meu, cu pământ la 
plămâni, sare înainte şi înapoi. 

Mă doare pieptul, ce stă să se desfacă... 


IV. SOMNUL RAŢIUNII 
(Goya, Somnul raţiunii naşte monştri) 


Domnul Nimeni vorbește în somn. 


UNU: Doarme? 
CELĂLALT: Doarme. 
UNU: Cu ochii deschişi? 


Pumni În uşă. 


UNU: Scoateţi-ne de aici! Daţi-ne drumul, n-am făcut nimic! Adevărul! Spune-mi 
adevărul... 


Se bate uşa în cuie (scânduri). 


Femeia: 

Am deschis geamul, stau ghemuită pe marginea patului şi aştept. 

În oglinda aceasta, chipul meu, fardat, malaxându-se în culori. 

În oglinda cealaltă, chipul meu palid, slab, încercănat, descompus. 

Infernul. 

Lăcaşul infernului e un abis fără fund în care se zvârcolesc tot atâtea chipuri ale 
tale. 

Acolo plâng copii încet cu pumnu-n gură, 

acolo urlă monştri cu dinţi de iepuri, urechi ascuţite şi trupul în coadă de peşte, 
gem femei cu pizde hulpave, vorace; 

pitici rânjiţi plini de ciuperci pe mutre, sărind într-un picior. 

Cotarle costelive îşi ling umorile şi-şi miorlăie morţiul. 

Scheletele borţoase cu capetele-n spate îşi troncănesc nebune şi ţeasta şi femurii. 
Trec mâini fără de cap şi mângâieri fără de mâini în bulbuciri de ape moarte. 
Zvonuri de frig zburătăcesc prăpăstii, în umbra ascuţită a fricii. 


În şuierat de babă hâdă, trec fetele cu mijloc frânt, pe vârf de cioturi-din-fluier-de- 
picior. Mereu cad dinti înfipţi în icoane smălţuite şi-şi râd căderea şi-şi delirează- 
adâncul. 

Stau taţi şi mame pe bolovani de piatră cu mâinile în poală şi ochii-nfipţi în bârne şi 
bârna-nfiptă-n grindă şi grinda-n-fiptă-n poartă şi poarta-nfiptă-n carne şi carnea 
împietrită. 

Şi două mii de viori şi-un contrabas. 


Îmi era frig şi am aprins focul. Mi-am pus haine groase şi am intrat în pat. Toată 
camera miroase a lut ars. 
Şi nu, nu mai urlă nimeni. 


„„„Se bat cuiele în scânduri 
CELĂLALT: Ne-au lăsat o rază de lumină, una singură... 


Dansează în raza de lumină. 


CELĂLALT: Bucură-te, Turnul lui David! 
Bucură-te, munte umbrit! 

Bucură-te, lumina neînserata! 

Rosa mystica, 

Domus aurea, 

Turris eburnea 

Stella matutina! 


(Dansează) 


V. FÂNTÂNA 


1: Ce e aici? 

2: O groapă... 

1: Are fund? 

2: Hello! 

Ecou: ou, ou 

1: E o fântână! 
Ecou: na, na 

1: Ce adâncă e! 
Ecou: e,e,e 

1: Să-l dăm să bea 


Ecou: iii 

2: Dar cum ajungem la izvor? 

Ecou: 0,0,0 

1: Să-I tăiem pletele! 

Ecou: eee 

2: Da, ar fi o scară bună. 

Ecou: aaa 

HÂRŞTI! (un sunet de ghilotină - i-au tăiat capul lui m.nobody, proiecţie în umbră) 
UNU: Eu stau la marginea fântânii. Te voi păzi să nu te-neci. 
DOI: Dar apa, cum s-o-aduc aici? 

UNU: În pălăria lui. Fără cap, nu-I mai trebuie pălărie. 


coboară 


Tăcere 


VI. INSULA 


UNU, singur: Nu-l nimeni aici? Mă aude cineva? 
Ecou: aaa 

EEE! 

Ecou: eee 

III 

Ecou: III 

000!-000! 

UUU1-UUUI! 

Atac de panică. 


Sunt singur. Ca o insulă. 
O insulă sunt şi singur sunt. 


Vorbeşte în fântână. Din când în când, aceasta îi răspunde, cu ecou. 


La ora de răspântie, când bate soarele de-amiază-n 

Lucarna spartă din acoperiş 

Şi raza rece, grea, prăfoasă, şterge decoru-n colţ, pieziş 

Se isprăveşte un spectacol-şi-ncepe altul. 

Peretele n-alungă încă umbra subţire de fată, cântând la vioară 
Oglinzile plimbă-ntre ele arcuş şi degete şi ochi, 

Viori albastre şi sidefuri, corpuri prelungi, păreri de gând... 

s-a dus! 

Şi am rămas, cu totul, în lumină. Scândura cea veche, 


Peretele-nnegrit, becul de două sute, decorul prăfuit... 

Cu scraşnete prelungi se-nchide poarta în spate. 

Se pregătesc furtuni pentru diseară, se-mping platformele, icnind. 
Sărmanul Rege Lear îşi drege glasul pentru zvâcniri de-abis şi de durere. 
Din ţevi se scurg în picături, pe creştet ce pregăteşte -a fi rafale de ploaie, 
Bici de apă, stihii dezlănţuite-n pieptul rigei. 

Trei foale ruginite fac vântul cel năprasnic. 

Trădarea, nerecunoştinţa, crima intră-n scenariu 

Odată cu actorii şi tot ce-l omenesc. 

Strivită-ntre oglinzi şi grozăvia morţii. 

Vad mii de cranii dezgolite, bătute-n cuie, ca să stea... 


FÂNTÂNA: cranii...cranii...cranii! 

Heeeeeeeeei! 

Hei! Nu mă aude nimeni? Nu-ntreabă nimeni de mine? Nu lipsesc eu oare de 
nicăieri? Oare toată lumea m-a uitat? Sunt eu,clovnul!... Clovnul, care moare 


singur... 


Heeeeeeeeeeeeii! Mai trăieşte cineva pe-aici? 


VII. COPACUL 


CELĂLALT: (iese din fântână, cu Mr. Nobody în spate) 
UNU: E viu? 

CELALALT: Dezleagă-l. 

(din mâinile, oasele lui răsar crengi înalte...om-copac) 


UNU: Ce-l asta, frate, are crengi din cot! Cresc mlădiţe vii în osul lui... 


Se ridică un copac (...din trapă). Un nuc. Mr. Nobody, răstignit. 
Cei doi se aşează şi mănâncă nuci. 


CELĂLALT: Domnule, ai nuci? 


Picură streaşina pic-pic-pic. 


VIII. PLUTA 


CELĂLALT: Incotro? 

UNU: Cum, încotro? 

CELĂLALT: Te întreb, unde mergem? 
UNU: Te crezi în barcă? 

CELĂLALT: Nu, dar am putea fi. 
UNU: O plută, vrei să spui? 
CELĂLALT: O plută din lemn de nuc... 


Sunet de topor. Copac care cade. Rindea pe scânduri. Cântec de marinar... 
UNU: Pluta-i-l gata! Alelei! 

Leagă camaşa de catarg şi hai, aşteaptă lângă mine. 

(urcă amândoi). 


Linişte. (Tăceri lungi, minute...) 


CELĂLALT: N-ar trebui să aşteptăm cu spatele? În caz că vine vântul dinspre est? 
(se ridică, se schimbă, se aşează) 


Unu: Nici o adiere, nicăieri. 
CELALALT: Să aşteptăm. 


Linişte 


Unu: Nimic nu mişcă. 

Celălalt: Timpul s-a oprit. 

Unu: Nu respira! Îţi simt suflarea-n faţă şi-ncep să cred că a venit. 
Celălalt: Legi fixe, trăim un timp oprit. 


Linişte 

Celălalt: Să-i punem o capcană! Să-i jucam un renghi! Tu faci pe Hamlet şi-ti 
petreci pe gât o funie groasă, iar eu te spânzur de catarg. Rânjesti cu ţeasta 
nemişcată, spre nord, spre sud, spre est şi vest şi-l dai de ştire pustiirii. Eu stau cu 
tine, jos la cârmă şi scârţâi ca şi cum te-ai legăna; pornirea-l grea. Şi dacă nu iese 


din prima, ia-ţi timp, mai încercăm o dată. 


Scâţiit, ca şi cum s-ar legăna. 

Unu: Mişcă? 

Celălalt: Mişcă! Mişcă! Dă-mă jos (voce sugrumată) 

Unu: Ei, unde miscă? 

Celălalt: Dar pot sa jur că am simţit ceva... 

Unu: Hamlet, zici? Joci ţeasta şi ratezi! 

( se iau la bătaie) 

Celălalt: Ademeneşte-l tu, de ştii mai bine. 

Unu: E prea departe, asta e. Trebuie să mutăm depărtările. 

Celălalt: Şi cum ai de gând să le muţi? 

Unu: Cu umerii. Tu esti cel puternic.Te leg cu sfoara peste mijloc, celălalt capăt de 
catarg. Te-nvârţi în cerc şi-mpingi cu forţă; facem o moară pentru vânt. 
II leagă cu sfoara. 

Catargul scârţâie. 

Se-nvârte-n cerc. 


Unu: Împinge! Împinge! 
Celălalt: Cade cerul! 
Unu: Împinge-l către stele, în sus! 


Celălalt: Nu pot împinge așa, cu cerul pe mine! 
Unu: Mai repede, mai repede! Roteşte! Stooop! 
Celălalt: Ce e? 

Doi: Se rotește-o frunză...Cade....a căzut... 
Celălalt: De unde? 

Unu: De sus! 


Celălalt: Nu-I direcţia bună. Vântul nu-I prielnic. Să-l aşteptăm din lateral. 
Vântuleeee! Vântuleeeee! Te provoc, zdreanţă shakespeariană! 


Unu: Roteşte, roteşte mai departe! 


Celălalt: Priveşte cerul, se revarsă peste noi! 

Unu: Sunt stelele, acestea? 

Celălalt: E o ploaie de litere. 

Unu: Cad sunete... 

Celălalt se învarteşte în jurul catargului. 

Unu: Cad tăceri, răsunând în sticle fine! 

Celălalt: Cade-o metaforă şi-un paradox cu coadă! 
Unu: Cuvinte transparente, bolborosesc în sfere! 
Celălalt: Potopul de cuvinte! 

Unu: Deschide gura, să ne picure pe limbă! 
Celălalt: Abia mai pot înainta. 


Un vuiet mare ii ajunge din spate, îi rastoarnă, îi ia pe sus, îi învârte. Plutesc. Un 
vârtej îi răsuceşte. Un râu de lapte. 


Unu: Tot înainte, să vâslim! Tot înainte!(vâs/esc în cerc) 
Celălalt: Priveşte, acolo, în dreapta! In partea aceea, unde cerul e mai şubred! 
Unu: Priveşte, a început să crape! 


Celălalt: In stânga, s-a deschis o fantă! O să plesnească peste noi! 


Unu: O să cădem în sus, către abisuri! Se cască prăpastii-adânci deasupra noastră! 


Ne înghite cerul! 


Urlete de groază. Dintr-o fantă, se ivesc stoluri de păsări, curg roiuri negre de 
păsări. 


Unu: Cerul e negru de păsări! 
Celălalt: Plouă cu ouă! 


Unu: ouă, ouă peste tot! 

Spaţiul se acoperă cu ouă. Pluta înaintează prin lapte şi gălbenuş. 
Inţepenesc într-o movilă. 


Celălalt: Asta-I culmea! Să mor înecat într-un râu de lapte! Eu, care l-am jucat pe 
Iulius Caesar! 


X. FRIGUL 


În groapă 
O lume înghețată, de cristal 


CELĂLALT: Şi-acum, ce facem? 
UNU: E frig. 
CELĂLALT: Ţi-e aburită răsuflarea. 


Suflă în palme. Gerul îi cuprinde până la îngheţ. 
Sticlă, gheață, feerie. 


CELĂLALT: E frigul cosmic, asta e. Frigul care curăţă planeta, de bube, putregaiuri 
şi puroi. Se învârteşte, se răsuceşte şi trece toată prin frigul cosmic. Noi suntem 
chiar la nord, deci în direcţia bună. Aceasta-I calea. Vezi stelele acelea-n depărtare? 
UNU: Văd o steluţă...văd culori... 

CELĂLALT: Acolo mergem. Plutim pe harta frigului, înspre ieşire... 

UNU: Plutim, dar mai degraba invers...! 


Sulfă în palme, tropăie. Pulbere de diamant. 
CELĂLALT, /etargic 


CELĂLALT: Şi...După frig? 

UNU: E ploaia, care spală globul. 

CELĂLALT: Ploaie de vară, sau ploaie mocănească? 
UNU: E-un plan imens acesta, ce-mi vii cu detalii! 


Moartea 


CELĂLALT: Da, înţeleg totul... Cu apa ploii începe. Să-ţi rămână în palmă, în linia 
vieţii, a inimii, amprente jilave pe tot ce-atingi. 

Strop...Pe fruntea-ncinsă, o boabă îngheţată. 

Strop...Pe-obraz de jar, lăsînd o dungă rece. 

Strop...Pe buza rece, licăr de căldură... 

Strop...Pe trupul îngheţat, şfichiuituri ce ard. 

Aşa începe: Strop... 

Şi plouă-ncet, că nici nu ştii că plouă... 

Şi-aşa măruntă, că îţi intră-n oase şi măduva ţi-o-mbibă şi-o musteşte. 

Şi creierii-ţi plutesc în apă multă şi sângele-I subţire, aşa subţire că nu-l mai simţi 
trecând prin fiecare venă... 

Ne umflăm, ne umflăm, ne umflăm şi nici nu ştim: plutim sau levităm? 

Mi se desfac viscerele: apendicele mi-e plin, pancreasul mi-e plin, ficatul mi-e 
plin, coloana vertebrală-un viaduct, iar inima, cu toate cămăruţele ei - e plină ochi. 
Şi plouă încet, plouă infernal. 

Te desface bucată cu bucată, falange, falangele, falangite, tarsian, metatarsian, 
carpian, metacarpian, glomerul cu glomerul, alveolă cu alveolă, ochii ti-l îneaca, 
creierul se dizolvă, te dizolvi pe de-antregul şi vrei să te dizolvi pe de-a-ntregul... 
Asta ţi-ai dorit mereu... 


UNU: Prietene, unul dintre noi e bolnav. 


Il cuprinde în braţe. Pieta. 


1: Înger, îngeraşul meu. 

CELĂLALT: În-ger... 

1:Roagă-te la Dumnezeu, pentru sufleţelul meu... 
CELĂLALT: Su-fle-ţe-lul meu... 


(proiectează, pe perete, cu mâinile, umbre de animale-lupi, câini... Îl ţine treaz, 
atent. Teatrul Umbrelor) 


1: Eu sunt mic, tu fă-mă mare... 

CELĂLALT: eu...eu... 

(adoarme, închide ochii, trece o umbră, se trezeşte) 
1: Sunt... 

CELĂLALT: Sunt...sunt... 

1: Eu sunt slab, tu fă-mă tare... 

CELĂLALT: Tu...tu...Fă-mă... 


Umbre uriaşe, monştri. Cei doi țâşnesc din groapă afară. Privesc înapoi, în gropă. 
Țipăt de nou-născut. 


CELĂLALT: Sunt gol! 

X. MAŞINA DE SCRIS 


VOCE (Acuzatorul): Mă, tu te-ai dus la popi? 
CELĂLALT: Da, dar ca să... 

VOCE: Mă, l-ai vindut? 

CELĂLALT: Să vezi că... 

VOCE: Mă, ai luat banii? 

CELĂLALT: N-am vrut sa-l iau, pe urmă i-am restituit... 
VOCE: Dar i-ai luat. Atât? 

CELĂLALT: Atât, însă... 

VOCE: Mă, l-ai sărutat? 

CELĂLALT: Da, dar asta dovedeşte că... 


VOCE: Nu ţine, mă pramatie, eşti un trădător. 


XI. VINA 


O explozie. Big-bang. 
Bocanci alergând. Se smulg cuie, scânduri, lanţuri 
Trapa se deschide. 


Un şuierat de vânt, pe sub uşi. 
Incepe un cântec din fluier îndepărtat, ca dintr-un alt timp. 


Cântec din fluier. 


UNU: E vântul! Vântul! A venit! 

CELĂLALT: E MR. Nobody... Îi bate vântul prin femur... 

UNU: Şi ce zice? Ce zice? 

CELĂLALT: Zice că... (cântec) 

Şi mai zice că...(cântec) 

UNU: Să-l ducem la raport! Să declare totul, cu semnătură! În dublu exemplar! 
Marturisește vina... Azi scoatem vinovatul! S-a-ncheiat... 

Fluierul continuă să fluiere. 
UNU: Ce zice ăsta? Consemnaţi! 


Maşina de scris bate fără oprire. 


XII. CURTEA CU JURI 


ALL RISE! ALL RISE! 

Gălăgie, voci. Sunet de ciocan: Linişte în sală! 

Curtea a deliberat, iată verdictul: 

În baza dovezilor de vină aduse astăzi, trădătorii sunt eliberaţi. Sentinta se va 
aplica pe loc, acum, prin împușcare. 


Tropote de bocanci. Se armează puştile, trag. Trupurile lor sunt scoase afară. 


XIII. TĂCEREA 


Sunet de sticlă spartă. 


UNU: Ce-a căzut? 

CELĂLALT: Ce-a căzut? 

UNU: Să fie orologiul cel din turn? 

CELĂLALT: Probabil, să ascultăm. Se mai aude ceasul? 
UNU: Pune urechea aici, pe zid... 

CELĂLALT: Eu nu aud nimic. 

UNU: N-auzi tăcerea? 

CELĂLALT: Tăcerea o aud. S-a rupt în două sunetul. 
UNU: Să ascultam! 


Linişte. 1-2-3 secunde 
Un ţiuit de electrocardiogramă. Intrerupt, pe urmă liniar 


UNU: Dar taci odată! Inima ta bruiază totul! Taci! 
LINIŞTE 1-2-3 SEC 


CELĂLALT: Adevarata tăcere... 
UNU: S-o ascultăm şi cu urechea stângă. 

(schimbă urechile, întorc capetele) 
Linişte 1-2-3 


Un râs de fată tânără. 
Un cord care pompează sânge, din ce în ce mai tare. 


UNU: Dar ştiu că poţi strica chiar şi-un moment istoric! Te dau afară din gât, din 
gură, din rărunchi! Taci! 

CELĂLALT: Tac, tac, să mai schimbăm pereţii. 

UNU: Să îi schimbăm atunci. 


Linişte absolută 1-2-3 secunde... 


O inimă pompează sânge. 

Un ciripit de pasăre, un clipocit de apă, o fată tânără râzând în hohote. 
Din depărtare se apropie, trece, o herghelie de cai. 

Nechează mânjii. 


UNU: Ia-ţi zidul înapoi, eu nu mai tac cu tine! Ce mai tovaraş mi-am găsit! 
CELALALT: Acum tac. 


Un tril de privighetoare, un crâng. O voce de fată care povesteşte, se aud cuvinte 
răzlețe, râsul ei, apa clipocind, toate ca într-o emisie cu frecvenţă întretăiată. 


Femeia: ...La marginea colţului, eram pădure cu peri. Cu pere zemoase şi nu prea, 
nici un basm, nimic miraculos. Unii copaci erau cu totul si cu totul cuib de omizi 
(râde). Şi cum fugeam aşa, m-am întâlnit cu Sfânta Vineri, care m-a sărutat pe 
frunte şi mi s-a plâns că nu vreau să coc pâinea din cuptor, la nevoie ar fi adus şi 
ea nişte vreascuri să întreţină focul. (râde, clipocit de apă). Am scos pâinile din 
cuptor şi ele erau atât de aburite, de lămurite şi de frumoase, că Sfânta Vineri a 
sărit într-un picior şi s-a bătut peste ureche, iar din cealaltă ureche a început să 
curgă lapte şi miere. 


Se bruiază frecvenţa. Se mută pe alt canal. 

Maria Callas, aria Shadow Song, Dinorah, Meyerbeer ( arie de 5'42")din min 2'30” 
pana in min3.44” 

Bruiaj. Fata râde în hohote. 

Sar dopurile de la 100 de sticle de şampanie, una după alta. 

Explozie de şampanie, se revarsă în spume. 

Râsete. 

Apa bolboroseste, o inima pompează sânge, un plămân inspiră şi expiră 

-se întrerupe frecvenţa, câteva secunde cu un cântec prin care se învaţă alfabetul în 
clasa întâi: a,b,c, d, e, f, g, h, I, j, k, |m, n, o, p....continuă sunetele de mai sus, 
imima pompează, respiraţie intensă. 


Cutremur de pământ 

erupția unui vulcan 

magma bolborosind şi revărsându-se 
explozie de piatră şi cenuşă. 


XIV. SIMFONIA ŞOAPTELOR 


Femeia: şoapte, şoapte, mulţimi de voci în şoaptă. Tăceri întretăiate de un cuvânt 
coerent, şoapte 

Ritmuri diferite ale cuvintelor. Lent, intens, precipitat, extrem de alungite ca sunet 
Cuvintele zboară, umplu spaţiul ca păsările. Şoapte 

Cuvinte şi expresii care se aud clar, printre şoapte: a fi, vis, trandafir, oval, cu capul 
plin de greieri şi de fluturi, nevermore, sfera, semnul lui Iona, melcul, cerul şi 
pamantul, Marto, Marto, pentru multe te framanti tu, dar un singur lucru 
trebuie...Şoapte 

Şoapte, şoapte. 


Fata râde în hohote. Voce de femeie, caldă, de alcov, şoptind la ureche 


Voce de bărbat: ...eu am iubit-o pe Ondine, trei zile, la Adis-Abeba... 
Ecoube-ba, be-ba, be-ba, bi-t-o pe on-dine, zi-le, zi-le, zi-le 

[ii 

(o armonie de sunete, pe diferite tonalități) 

Voce de bărbat, care repetă ca un magnetofon cu arcul sărit: 

Puteam să -I joc pe Hamlet 

Puteam să -I joc pe Hamlet 

Puteam să -I joc pe Hamlet 

Se suprapune cu o voce de femeie care spune: 

stau ghemuită pe marginea patului şi aştept 

stau ghemuită pe marginea patului şi aştept 

stau ghemuită pe marginea patului şi aştept, 

începe un cântec de leagăn pe litera A 

cântecul ei de leagăn se suprapune cu ecouri de fântâna(voce de bărbat) 
Nu-I nimeni aici? 

Nu-I nimeni aici? 

Nu întreabă nimeni de mine? 

Nu întreabă nimeni de mine? 

Nu-şi aminteşte nimeni de mine? 

Nu-şi aminteşte nimeni de mine? 

Voce de bărbat, un țipăt: Mai trăieşte cineva pe-aici? (is there anybody alive out 
there?) 


Râsete de nebun, un râs schizoid, fără oprire 
un sunet de trianglu (îl opreşte) 


Voce de bărbat, ca un magnetofon vechi: 

Se lasă seara şi în curând n-o să-l mai văd pe cel care aduna vreascuri, să-l strig, 
să-l binecuvântez 

Se lasă seara şi, în curând, n-o să-l mai văd pe cel care adună vreascuri, să-l strig, 
să-l binecuvântez 

Se lasă seara şi în curând n-o să-l mai văd pe cel care adună vreascuri, să-l strig, 
să-l binecuvantez... 


tăcere, 10 sec 


Voce de bărbat, cântă: Podul de piatră s-a dărâmat 
A venit apa şi l-a luat 

Vom face altul pe rau în jos 

Altul mai trainic şi mai frumos... 


Valuri spărgându-se, ţipete de delfini 
Un plămân imens, inspiră şi expiră 


Voce de femeie: Pieptul meu, cu pământ la plămâni, stă să se desfacă 
Pieptul meu, cu pământ la plămâni, stă să se desfacă 


Un cor de vocale, puternic în decibeli (multe voci rostind vocale în acelaşi timp) 
-se suprapune cu Maria Callas 


Scârţțâie un catarg, voce caldă, tandră, adancă, de femeie: E frigul care curăţă 
planeta. Se învârteşte, se răsuceşte şi trece toată prin frigul cosmic. Plutim pe harta 
frigului, înspre ieşire... 

Plutim pe harta frigului, înspre ieşire 

Plutim pe harta frigului, înspre ieşire 

Plutim pe harta frigului, înspre ieşire 

(tonalități diferite, respiraţie. ) 

Rafală de vânt, cântecul din fluier. 


Voce de bărbat: Plutim, dar mai degrabă invers. 
Cântecul din fluier se suprapune cu: 

Vezi stelele de gheaţă? 

Văd o steluţă..., văd culori, rostite simultan 

Ploaie. Cântecul rusesc de la început. 


Voce de bărbat: Şi plouă-ncet, că nici nu ştii că plouă 


Ritmic: plouă, plouă, ouă, ouă, uă, uă, uă, ăăăăăăăăăăăăăă 
Plouă, plouă, plouă, ouă, ouă, ouă, uă, uă, uă, ăăăăăă 


Plouă, plouă, plouă, ouă, ouă, ouă, ăăă 
Împuşcături 


Tăcere. Sunet de ceas, începe: tic-tac, tic, tac 

Se suprapune cu un ţiuit de electrocardiogramă, înterupt-continuu 
-herghelie de cai în fugă, nechezând 

Un cord care pulsează sânge 


Tăcere- 10 sec. 
Bat clopote-10 sec. 


Un plămân imens, inspiră şi expiră. 


Unu: Curge curcubeul? 


Celălalt: Nu. Ne curg culorile din gură. 
Culorile se amestecă, pe cer, într-un chip de femeie. 


Celălalt: Ești TU! 


XV. MR. NOBODY 


Femeia: Puteam să-L văd, de oriunde eram, la marginea stâncii, uitându-se spre 
mare... 

Vedeam în adâncimile obrajilor Lui, clipă cu clipă, când mintea îi cerceta apele-n 
abis: fiecare cută ascundea o undă verde, un fascicul de lumină, un coral şi-un 
peşte. 

La marginea ochilor Lui se cuprinsese fiecare dimineaţă, şi zenitul; prima geană a 
zilei se prinsese pe pleoapă, de fiecare dată, în timp ce privirea-l cobora spre 
cealaltă parte a lumii... 

La marginea ochilor Lui eram eu, şi apa necuprinsă de lumină... 

L-am chemat pe nume şi El m-a privit; în pupila Lui, eram cârma din lemn de nuc, 
rotindu-mă uşor... 


20 


Atunci, mările au început să se desfacă; de data asta, numai pentru mine. A întins 
mâna şi eu am pornit. In abisul de ape desfăcut în două, duceam cararea, ca pe-o 
trenă, şi-n urma ei, se închidea, cu totul, 


LUMEA... 


Synopsis. 


Situaţia = Fiecare om se naște cu o condamnare la moarte în buzunar. 

Conflictul = În aceasta lume, nu e nimeni nevinovat. 

Celula = garnizoana în care se zbate sinele. 

Vina = a nu fi conștient că te naști vinovat și că porți trădarea cu tine. 

Nașterea din nou = începuturile formării conștiintei (întotdeauna o revelaţie, nu 
are nimic de-a face cu intelectul). 

Certificatul de eliberare = întoarcerea în sine; întâlnirea propriei persoane cu 
sine în conștiință, a te naște din nou, a deveni viu. Eliberarea absolută. 

Moartea = NU este o trecere la o stare diferită a sinelui, nu este eliberare, nu este 
transformare. 

Lumea de dincolo = întoarsă, oglinda perfectă într-un plan al ideilor a lumii 
concrete - scenariului, a cuvintelor materializate în sunet, obiectelor, afectelor, 
culorilor. 

Suferinţa = calea unică, vehicolul, pluta. 

Deschiderea ușii = eliberarea, recunoașterea vinei, revelația adevărului. 
Adevărul = Mr Nobody . Prezenta, Unul în toate: Sacrificiul, Copacul, Vehicolul, Cel 
care ia vina asupra Sa, Tăcerea, Vântul, Ecoul, Apa, Frigul, Hermeneutul nașterii din 
nou, Libertatea absolută, Iubirea. 

Acuzatorul = semnul contradicției. 

Femeia = planuri multiple ale sinelui. Ax al construcţiei piesei, punctul cel mai de 
jos și cel mai de sus - zenit, nadir. 

